

REPUBLIKA HRVATSKA

DUBROVAČKO-NERETVANSKA ŽUPANIJA

OPĆINA ŽUPA DUBROVAČKA

O p ć i n s k o v i j e ć e

Na temelju članka 20. Zakona o kulturnim vijećima i financiranje javnih potreba u kulturi (“Narodne novine” broj 83/22) i članka 34. Statuta Općine Župe dubrovačke ("Službeni glasnik Općine Župa dubrovačka" br. 8/09, 6/13, 3/18, 4/20, 6/20 – pročišćeni tekst, 5/21, 9/21 – pročišćeni tekst) Općinsko vijeće Općine Župa dubrovačka na svojoj \_\_. sjednici održanoj dana\_\_\_\_\_\_\_\_\_ 2025. godine donijelo je

**ODLUKU**

**o osnivanju Kulturnog vijeća Općine Župa dubrovačke**

**I. PODRUČJA DJELOVANJA VIJEĆA**

Članak 1.

Ovom Odlukom o osnivanju Kulturnog vijeća Općine Župa dubrovačka (u daljnjem tekstu: Odluka) osniva se jedinstveno Kulturno vijeće za područje Općine Župa dubrovačka (u daljnjem tekstu: Vijeće) u sljedećim djelatnostima i područjima:

1. kulturne djelatnosti:

a) arhivska djelatnost

b) muzejska djelatnost

c) knjižnična djelatnost

d) nakladnička i knjižarska djelatnost

e) audiovizualna djelatnost

2. kulturno-umjetničko stvaralaštvo:

a) dramska i plesna umjetnost

b) glazbena i glazbeno-scenska umjetnost

c) književnost

d) vizualne umjetnosti, dizajn i arhitektura

e) interdisciplinarne i nove umjetničke i kulturne prakse

f) digitalna umjetnost

g) kulturno-umjetnički amaterizam

3. djelatnost zaštite, očuvanja i održivog upravljanja kulturnom baštinom

4. transverzalna područja:

a) međunarodna kulturna suradnja i mobilnost

b) dostupnost, pristup i sudjelovanje u kulturi

c) raznolikost kulturnih izričaja

d) poduzetništvo u kulturnim i kreativnim industrijama

e) digitalizacija u području kulture.

Članak 2.

Vijeće iz članka 1. ove Odluke se osniva radi:

(1) kontinuiranog praćenja i razmatranja stanja u područjima umjetničkog i kulturnog stvaralaštva, davanja prijedloga za poticanje njihova razvitka i unaprjeđivanja, radi predlaganja ciljeva kulturne politike i mjera za njihovo provođenje, kao i izrade stručne podloge i mišljenja,

(2) predlaganja kriterija vrednovanja programa i projekata koji se prijavljuju na javni poziv,

(3) stručnog vrednovanja i ocjenjivanja programa i projekata prijavljenih na javni poziv,

(4) razmatranja mjera za poticanje i promicanje profesionalnoga kulturnog i umjetničkog stvaralaštva i kulturnog amaterizma te predlaganja mjera Osnivaču za njihovo unaprjeđenje,

(5) promicanje hrvatskog i župskog umjetničkog stvaralaštva u inozemstvu, kao i mjere koje omogućuju javnosti da se upoznaje s priznatim vrijednostima i suvremenim nastojanjima u umjetnosti i kulturi drugih naroda, po potrebi uspostavljajući vezu i međusobnu razmjenu mišljenja,

(6) promicanje potreba u kulturi svih manjina, marginaliziranih i ranjivih skupina društva kao i njihovu stvaralaštvu te promicanje dijaloga, kulturne raznolikosti i uključivosti.

(7) U ostvarivanju zadaća iz prethodnih stavka 1. - 6. ovoga članka, stručnu pomoć Vijeću pruža upravno tijelo Općine Župa dubrovačka nadležno za društvenu djelatnost i kulturu (u daljnjem tekstu Upravno tijelo nadležno za kulturu) pri izradi prijedloga Programa javnih potreba u kulturi Općine Župa dubrovačka i za njihovo financiranje, sudjeluje u utvrđivanju kulturne politike Općine Župa dubrovačka.

(10) Na zahtjev Upravnog tijela nadležnog za kulturu, Vijeće raspravlja o pojedinim pitanjima iz područja kulture i o njima te daje pisana mišljenja i prijedloge.

**II. SASTAV VIJEĆA**

Članak 3.

(1) Za članove Vijeća imenuju se umjetnici, kulturni djelatnici i te drugi stručnjaci koji svojim dosadašnjim dostignućima kao i poznavanjem tematike vezanih za utvrđivanje i provedbu kulturne politike mogu pridonijeti ostvarenju ciljeva zbog kojih je Vijeće osnovano.

(2) Vijeće ima 5 članova od kojih je jedan predsjednik Vijeća.

(3) U radu Vijeća sudjeluju službenici Upravnog tijela nadležnom za kulturu koji su zaduženi za pružanje stručne, administrativne, tehničke i druge pomoći Vijeću, ali bez prava odlučivanja.

**III. IZBOR ČLANOVA VIJEĆA**

Članak 4.

(1) Općinski načelnik pokreće postupak imenovanja članova Vijeća javnim pozivom pravnim i fizičkim osobama koje obavljaju djelatnost u području kulture i umjetnosti za podnošenje pisanih i obrazloženih prijedloga kandidata za člana Vijeća.

(2) Javni poziv iz stavka 1. ovog članka se objavljuje na mrežnim stranicama Općine Župa dubrovačka, a može se objaviti i u lokalnim medijima i portalima, pri čemu rok za podnošenje prijedloga ne može biti kraći od 15 dana od dana njegove objave.

(2) Prijedlozi iz stavka 1. ovog članka se dostavljaju Upravnom tijelu nadležnom za kulturu, koje ih, nakon provjere njihove sukladnosti s ovom Odlukom i stručne obrade istih, zajedno s Izvješćem, dostavlja Općinskom načelniku na daljnje postupanje.

(3) Na temelju prispjelih prijedloga i Izvješća Upravnog tijela nadležnog za kulturu, Općinski načelnik imenuje predsjednika i članove Vijeća, vodeći računa o njihovoj stručnosti i zastupljenosti u djelatnostima i područjima iz članka 1. ove Odluke.

**IV. MANDAT ČLANOVA VIJEĆA**

Članak 5.

(1) Članovi Vijeća imenuju se na četiri godine.

(2) Član Vijeća može biti razriješen i prije isteka vremena iz stavka 1. ovoga članka, i to u sljedećim slučajevima:

- ako podnese zahtjev za razjašnjenje,

- ako se protivno odredbama članka 7. ove Odluke nije izuzeo iz raspravljanja i odlučivanja,

- ako ne ispunjava ili neuredno ispunjava obveze iz akata kojima se uređuje rad Vijeća (neopravdan izostanak sa sjednica Vijeća i slično),

- ako svojim djelovanjem ili ponašanjem narušava ugled Vijeća i

- ako je pravomoćno osuđen za kazneno djelo.

(3) Prijedlog za pokretanje postupka razrješenja člana Vijeća mogu podnijeti i predlagatelji iz članka 4. stavka 1. ove Odluke.

(4) Akt o razrješenju člana Vijeća iz stavaka 2. i 3. ovoga članka donosi Općinski načelnik koji je donio akt o imenovanju.

(5) Član Vijeća stavlja mandat na raspolaganje kada prestane mandat Općinskom načelniku koji je donio odluku o imenovanju za člana Vijeća.

**V. RAD VIJEĆA**

Članak 6.

(1) Po konstituiranju, Vijeće donosi Poslovnik o radu.

(2) U postupku vrednovanja pristiglih programa i projekata, a nakon provedenog postupka, Vijeće dostavlja Općini Župa dubrovačka kao Osnivaču svoj prijedlog koji sadrži popis programa i projekata s predloženim iznosom financijske potpore.

(3) Vijeće daje pisana mišljenja i prijedloge vezane uz predlaganje ciljeva nacionalne, lokalne odnosno područne kulturne politike i za njezino provođenje.

(4) Javnost rada Vijeća ostvaruje se objavljivanjem zapisnika o radu Vijeća na mrežnim stranicama Općine Župa dubrovačka.

(5) Članovi Vijeća s prebivalištem izvan mjesta rada Vijeća imaju pravo na naknadu putnih troškova i troškova smještaja kada prisustvuju sjednicama Vijeća.

(6) Ostvaruju li članovi Vijeća pravo na naknadu za rad uređuje se posebnom odlukom predstavničkog tijela o visini naknade članovima odbora, povjerenstava, vijeća i drugih tijela.

**VI. IZUZEĆE ČLANA VIJEĆA OD ODLUČIVANJA**

Članak 7.

(1) Član Vijeća dužan je izuzeti se iz raspravljanja i odlučivanja ako je:

‒ predlagatelj programa i projekta koji je predmet rada Vijeća pravna osoba u kojoj je on ili s njim povezana osoba vlasnik, dioničar, imatelj udjela, član upravljačkog ili nadzornog tijela pravne osobe, ravnatelj ili drugi voditelj poslovanja te pravne osobe,

‒ on ili s njim povezana osoba u ugovornom ili drugom odnosu s predlagateljem programa i projekta.

(2) Povezane osobe u smislu stavka 1. ovoga članka su srodnik po krvi u ravnoj liniji, a u pobočnoj liniji do četvrtog stupnja zaključno, bračni ili izvanbračni drug, životni partner ili neformalni životni partner te posvojitelj ili posvojenik, partner – skrbnik ili osoba pod partnerskom skrbi.

(3) Svi članovi Vijeća dužni su potpisati izjavu o nepristranosti i povjerljivosti te izjavu o nepostojanju sukoba interesa kojom potvrđuju da će procjenjivati samo one prijedloge u vezi s kojima nemaju nikakve materijalne ili druge interese.

**VII. ODLUČIVANJE VIJEĆA**

Članak 8.

(1) Vijeće može održati sjednicu ako je na njoj nazočna većina članova.

(2) Vijeće odlučuje većinom glasova od ukupnog broja svojih članova.

Članak 9.

(1) Predsjednik Vijeća saziva sjednice Vijeća, predlaže dnevni red sjednice, predsjedava sjednicom te potpisuje akte što ih Vijeće donosi.

(2) Vijeće je dužno sastaviti zapisnik o svakoj održanoj sjednici i dostaviti ga Upravnom tijelu nadležnom za kulturu.

Članak 10.

U postupku izrade i donošenja godišnjeg Programa javnih potreba u kulturi Općine Župa dubrovačka, članovi Vijeća zajednički izrađuju cjelovit prijedlog svih prihvaćenih programa s iznosima sufinanciranja istih, u skladu s važećim Pravilnikom o uvjetima i postupku donošenja Programa javnih potreba u kulturi Općine Župa dubrovačka te planiranim financijskim sredstvima u Proračunu Općine Župa dubrovačka.

**ZAKLJUČNE ODREDBE**

Članak 11.

Ova Odluka stupa na snagu osmoga dana od dana objave u “Službenom glasilu Općine Župa dubrovačka.

KLASA: 029-01/25-01/6

URBROJ: 2117-8-02-25-1

Srebreno, \_\_\_\_\_\_\_\_\_\_\_\_\_ 2025.

PREDSJEDNIK OPĆINSKOG VIJEĆA

Mario Grbić, v.r.